คนตื่นทอง On Sales
ในช่วงนี้เดินทางไปไหนคงหนีไม่พ้นการพูดคุยกันเรื่องทองถูกที่เรียกว่า On Sales กันเลยก็ว่าได้ ภาพของการต่อคิวหน้าร้านทองยังคงมีให้เห็นกันอยู่ตลอดสัปดาห์ที่ผ่านมา
22 เม.ย. 2556

ในช่วงนี้เดินทางไปไหนคงหนีไม่พ้นการพูดคุยกันเรื่องทองถูกที่เรียกว่า On Sales กันเลยก็ว่าได้ ภาพของการต่อคิวหน้าร้านทองยังคงมีให้เห็นกันอยู่ตลอดสัปดาห์ที่ผ่านมา
คงไม่มีใครคาดคิดว่าราคาทองคำจะสามารถปรับตัวลดลงมาต่ำกว่าระดับ 1.9 หมื่นบาท/บาททองคำในช่วงระยะเวลาเพียงไม่กี่วัน 
อย่างไรก็ดี การซื้อทองคำแท่งหรือทองรูปพรรณกักเก็บกันในช่วงนี้ถือว่าราคาถูกหากจะเป็นแต่การลงทุนในระยะยาวเท่านั้น แต่คงไม่ถูกนักสำหรับนักลงทุนในระยะสั้น เนื่องจาก MTS Gold มองว่า โอกาสที่ราคาทองคำจะปรับตัวลดลงต่อยังมีอยู่
เมื่อมาดูในภาพของตลาดต่างประเทศวันศุกร์ที่ผ่านมา ราคาทองคำสามารถเบรกระดับ 1,403 เหรียญได้ในช่วงบ่ายต้นตลาดลอนดอน จากแรงเข้าซื้อทองคำแท่งและทองรูปพรรณในฝั่งเอเชีย รวมไปถึงยอดขายเหรียญทองคำสหรัฐในราคาที่เรียกว่า On Sales ในขณะนี้ ทำให้ราคาทองคำปรับตัวสูงขึ้นไปทดสอบแนวต้านที่ระดับ 1,425 เหรียญ แต่ภายหลังก็เกิดแรงเทขายในตลาด Futures เข้ามา ส่งผลให้ราคาค่อยๆ ปรับตัวลดลงมาอยู่บริเวณ 1,400 เหรียญบวกลบอีกครั้ง 
แม้นักลงทุนรายย่อยแห่กันเข้าซื้อทองคำอย่างไม่ขาดสาย กองทุน SPDR ที่เป็นกองทุน ETF ที่ใหญ่ที่สุดของโลกยังมีการเทขายทองคำอย่างต่อเนื่อง สองสัปดาห์ที่ผ่านมาเทขายออกไปทั้งสิ้น 82.25 ตัน ปัจจุบันปริมาณการถือครองลดลงสู่ระดับต่ำสุดในรอบ 3 ปี ที่ 1,123 ตัน
จากความกังวลในช่วงสองสัปดาห์ที่ผ่านมาที่มีข่าวว่าไซปรัสจะเทขายทองคำของตนเองเพื่อมาแก้ปัญหาภาคการเงินนั้น โดยแท้จริงแล้วไซปรัสมีทองคำสำรองอยู่เพียงประมาณ 13.6 ตัน ซึ่งหากจะขายออกมาจริงตามข่าวก็คงขายเพียง 10 ตัน หรือคิดเป็นมูลค่า 400 ล้านเหรียญสหรัฐ นับว่าน้อยมากเมื่อเทียบกับตลาดทั้งหมด ความกังวลเกิดขึ้นเนื่องจากว่าหากไซปรัสสามารถทำการขายทองคำแก้ไขปัญหาการเงินของตนเองได้จริง ประเทศอื่นๆ ในยูโรโซนก็อาจทำได้เช่นกัน ยกตัวอย่างเช่น ประเทศอิตาลีที่มีทองคำสำรองเป็นอันดับ 4 ของโลก หากอิตาลีทำการขายทองคำออกมา นั่นอาจเป็นปริมาณมากที่กดดันราคาทองคำได้
อย่างไรก็ดี ราคาทองคำปรับตัวลดลงมากกว่า 11% ตลอดสองสัปดาห์ที่ผ่านมาด้วยแรงเทขายอย่างหนักในวันศุกร์และวันจันทร์มากที่สุดเท่าที่เคยเกิดขึ้นมานับตั้งแต่เดือนตุลาคม ปี 2551 รวมกันสองวันตกมากถึง 225 เหรียญ เทียบเท่ากับการเคลื่อนไหวในกรอบ 260 เหรียญตลอดทั้งปี 2555
คำถามก็คือ ราคาทองคำจะเข้าสู่ตลาดขาลงตลอดไป สิ้นสุดตลาดขาขึ้นระยะเวลา 12 ปีแล้วจริงหรือ? ราคาลงไปทำจุดต่ำสุดในรอบสองปีและอยู่ห่างจากจุดสูงสุดที่ทำไว้ 1,920 เหรียญ เมื่อเดือน ก.ย. ปี 2554 ถึง 500 เหรียญ
ด้วยสถานการณ์เร่งด่วน MTS Gold จึงได้จัดสัมมนาพิเศษเพื่อตอบปัญหาการแก้พอร์ตการลงทุนให้กับนักลงทุนทุกท่าน โดยจะจัดในค่ำวันนี้ 22 เม.ย. ที่โรงแรมแกรนด์ เดอ วิลล์ เวลา 19.00-21.00 น. รีบโทรจองด่วนที่หมายเลข 02-222-6222 แล้วเจอกันครับ